Werktuigkundige swaar gestraf vir moord, verkragtingNicholas Janse van Rensburg in die hof. (Foto: Verskaf / NVG) ŉ Motorwerktuigkundige van Komatipoort is Dinsdag twee lewenslange vonnisse deur die hooggeregshof in Mpumalanga opgelê vir die moord en verkragting van ŉ vrou drie jaar gelede. Die hof het Nicholas Hendrick Janse van Rensburg (40) daaraan skuldig bevind dat hy Zitha Andiswa Nancy, ŉ volwasse vrou wie se ouderdom nie bekend is nie, in 2019 wreed verkrag en vermoor het. Janse van Rensburg en ene Bheki Vuma, ŉ getuie in die saak, het albei in die omgewing gewoon toe die voorval plaasgevind het. Janse van Rensburg en Vuma was op 12 Oktober 2019 saam met Nancy en ander mense by die Vision Four Tavern-kroeg. Volgens Monica Nyuswa, woorvoerder vir die Nasionale Vervolgingsgesag (NVG), het Janse van Rensburg Vuma se huissleutels gevat en met die slagoffer na die Mjejane HOP-huise gery, terwyl Vuma by die kroeg agtergebly het. “Toe Vuma later na sy huis teruggekeer het, het hy bloedvlekke op die vloer gesien en was hy te bang om in sy huis te gaan. “Hy het dadelik sy bure ontbied en toe hulle ingaan, het hulle die slagoffer op die vloer aangetref. Sy het erg gebloei.” Nancy, wat in dié stadium nog geleef het, het glo aan die buurman wat op haar afgekom het, gesê dat Janse van Rensburg haar aangeval, verkrag en ŉ houtlepel in haar vagina gedruk het. Sy is twee dae later in die hospitaal dood. Janse van Rensburg het skuld ontken en die staat het hoofsaaklik op omstandigheidsgetuienis staatgemaak. Adv. Tula Bekwa het die getuienis van onder andere Vuka se buurman gebruik, asook ŉ kassier wat gesien het dat die slagoffer die kroeg saam met die beskuldigde verlaat. Vuma het self ook getuig en aangevoer Janse van Rensburg was die enigste persoon wat die sleutels vir sy huis gehad het. ŉ Mediese verslag is ook by die hof ingedien. Die hof het Janse van Rensburg gevolglik op al die aanklagte teen hom skuldig bevind. Die NVG het die vervolgingspanne vir hul goeie werk geloof en gesê hulle hoop dié vonnis sal die vlaag voorvalle van geslagsgebaseerde geweld aan bande lê.